Document ID: 32004R0834

Komission asetus (EY) N:o 834/2004,
annettu 28 päivänä huhtikuuta 2004,
luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97(1) ja erityisesti sen 19 artiklan 3 kohdan,
sekä katsoo seuraavaa:
(1) Neuvoston asetuksessa (EY) N:o 338/97 esitetään luettelot eläin- ja kasvilajeista, joiden kauppaa rajoitetaan tai valvotaan. Mainitut luettelot sisältävät luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (jäljempänä "CITES-yleissopimus") liitteissä olevat luettelot.
(2) Neuvoston asetuksen (EY) N:o 338/97 liite A sisältää sellaiset yleissopimuksen liitteessä I luetellut lajit, joiden suhteen jäsenvaltiot eivät ole tehneet varaumaa, ja näin ollen Varanus nebulosus pitäisi lisätä mainittuun asetuksen liitteeseen.
(3) CITES-yleissopimuksen liitteeseen III CITES-yleissopimuksen XVI artiklan mukaisesti tehdyt muutokset olisi siirrettävä neuvoston asetuksen (EY) N:o 338/97 liitteeseen C ja mainitun asetuksen liitteen osaan "Liitteiden A, B, C ja D tulkinta". Erityisesti on tarpeen sisällyttää Argentiina, Australia, Indonesia, Meksiko, Uusi Seelanti ja Peru liitteeseen CITES-yleissopimuksen liitteeseen III kuuluvien lajien levinneisyysalueen valtioina.
(4) Joitakin korallilajeja koskevaa merkintää olisi mukautettava siten, että siihen sisällytetään CITES-konferenssin päätöslauselman 11.10 korallihiekan ja korallinpalojen määritelmät asetuksen (EY) N:o 338/97 2 artiklan t kohdassa esitetyn "yksilön" määritelmän mukaisesti. Aloe spp. -nimikettä koskevassa merkinnässä olisi oltava selvä viittaus liitteeseen A sisältyviin lajeihin, ja Guaiacum spp. -nimikettä koskeva merkintä olisi muutettava siten, että sitä sovelletaan myös osiin ja johdannaisiin, kuten 12. konferenssissa päätettiin.
(5) Tieteellinen tarkastusryhmä on päätellyt asetuksen (EY) N:o 338/97 3 artiklan 4 kohdan a alakohdassa säädettyjen edellytysten perusteella, että tietyt lajit on poistettava sellaisten eläinten luettelosta, joiden tuontia yhteisöön olisi niiden tuontimäärän vuoksi valvottava, ja että mainittuun luetteloon on lisättävä tiettyjä lajeja.
(6) Näin ollen asetus (EY) N:o 338/97 olisi muutettava.
(7) Tässä asetuksessa säädetyt toimenpiteet ovat asetuksen (EY) N:o 338/97 18 artiklalla perustetun luonnonvaraisten kasvi- ja eläinlajien kauppaa käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 338/97 liite tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenäensimmäisenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä huhtikuuta 2004.

Labels: 3
20